## L’Hospital General de València multiplica l’activitat de la seua Unitat de Còrnia i preveu arribar als 80 trasplantaments en 2025

*** Este avanç ha sigut possible amb la introducció de tècniques avançades com els trasplantaments lamel·lars i l’assistència amb làser de femtosegon
* L’activitat d’enguany ha permés operar totes les persones que tenien pendent un trasplantament de còrnia en este departament**

L’Hospital General de València ha multiplicat l’activitat de la seua Unitat de Còrnia en els últims anys i preveu arribar als 80 trasplantaments en 2025. En este sentit, el centre hospitalari ha passat dels 10 trasplantaments anuals en 2017 o els 12 de 2019 a les 40 intervencions d’este tipus de 2022, les 57 de 2024 i les 39 en els cinc primers mesos d’enguany, xifra esta última que permet avançar una quantitat molt superior a la d’exercicis anteriors.

Així, l’activitat duta a terme enguany ha permés operar totes les persones que tenien pendent un trasplantament de còrnia en este departament, la qual cosa suposa una millora directa en la visió i qualitat de vida de desenes de persones mitjançant l’aplicació d’un model d’eficiència sanitària.

Segons el cap de Servici d’Oftalmologia, Enrique Cervera, “l’objectiu que ens marcàrem llavors era acabar amb la llista d’espera i que cap pacient haguera d’esperar per a poder operar-se d’un trasplantament. Va ser un objectiu molt ambiciós i que hem aconseguit gràcies al treball i a la col·laboració de tots els implicats”.

Este avanç ha sigut possible gràcies a la coordinació entre la Unitat de Còrnia i el Banc d’Ulls de la Comunitat Valenciana, juntament amb la implementació d’un model àgil de gestió quirúrgica i la introducció de tècniques avançades, com els trasplantaments lamel·lars -o trasplantaments parcials de còrnia-, i l’assistència amb làser de femtosegon -làser que treballa en milionèsimes de segons per a fer un tall o fragmentació en la còrnia-.

Segons Ramón Calvo, coordinador del Programa de trasplantaments de còrnia, “un dels pilars fonamentals d’este èxit ha sigut, sense dubte, la solidaritat de les famílies donants, que en moments de dol van decidir fer el pas de la donació. La seua generositat ha retornat la visió als qui l’havien perduda, i volem expressar el nostre més profund agraïment en nom de tot l’equip i de cada pacient beneficiat”.

L’especialista del Servici d’Oftalmologia ha insistit que estes bones xifres “són el resultat d’anys de planificació, millora de circuits assistencials i treball en equip entre oftalmòlegs, personal d’infermeria, facultatius, administració i professionals del Banc de Còrnies. Entre tots hem demostrat que amb voluntat institucional i cooperació es poden aconseguir metes ambicioses”.

L’Hospital General de València va posar en marxa el programa de donació de còrnies en 2017, amb capacitat de resposta immediata davant noves indicacions de trasplantament, incloent casos urgents o especialment complexos, garantint així la continuïtat assistencial sense demores.

Fecha: 22/06/2025